《景仁欠道斋礼院予与和叔过之值其方饮引去二》
宋代·韩维

自我伏田里，三驾游上都。
其谁肯来顾，莫与夫子如。
久积疏野抱，况兹病{上艹下尔}余。
厚意不即报，悁劳在朝晡。
驱马寒日中，薄暮到省庐。
属闻从众贤，高会罗盘盂。
逡巡望华闼，却走不及徐。
鸾仪与鸿举，其势固自殊。
胡为枉嘉藻，似欲相牵拿。
中论十年旧，见许道义徒。
管鲍久不作，知间几终初。
岂敢忘君言，誓将守淳愚。

作者简介：韩维（1017年～1098年），字持国，开封雍丘（今河南杞县）人。韩亿子，与韩绛、韩缜等为兄弟。以父荫为官，父死后闭门不仕。仁宗时由欧阳修荐知太常礼院，不久出通判泾州。为淮阳郡王府记室参军。英宗即位，召为同修起居注，进知制诰、知通进银台司。神宗熙宁二年（1069年）迁翰林学士、知开封府。因与王安石议论不合，出知襄州，改许州，历河阳，复知许州。哲宗即位，召为门下侍郎，一年馀出知邓州，改汝州，以太子少傅致仕。绍圣二年（1095年）定为元祐党人，再次贬谪。元符元年卒，年八十二。有集三十卷，因曾封南阳郡公，定名为《南阳集》（《直斋书录解题》卷一七）。《宋史》卷三一五有传。